**Jasminka Domaš** (Banja Luka, 5. 9. 1948) hrvatska spisateljica, novinarka i znanstvenica.

Biografija
----------

Jasminka Domaš rođena je u Banja Luci 5. 9. 1948 godine. Diplomirala politologiju na Sveučilištu u Zagrebu. Magistrirala je biblijski i suvremeni judaizam. Specijalizirala se za problematiku nacionalnih manjina i međureligijske odnose. Suradnica je mnogih domaćih i stranih časopisa. S područja judaizma objavila je više od tri stotine priloga. Gost je predavač na Filozofskom fakultetu Družbe Isusove u Zagrebu - Studij religijske kulture. Suradnica je više teoloških fakulteta u Hrvatskoj na kojima predaje judaizam. Od 1995 do 1998 godine snimila je više od dvije stotine dokumentarnih svjedočanstava za američku Zakladu za vizualnu povijest Preživjeli svjedoci holokausta, čiji je osnivač i predsjednik Steven Spielberg. Članica je Svjetske konferencije religija za mir, hrvatskog P.E.N.-a i Hrvatskog društva pisaca. Obnašala je razne dužnosti u Židovskoj općini Zagreb, te i nadalje obnaša u Kulturnom društvu "Miroslav Šalom Freiberger" i Hrvatskom helsinškom odboru. Više godina bila je predsjednica Udruge za vjersku slobodu u Republici Hrvatskoj. U Bet Israelu obnaša dužnost glasnogovornice. Jedna je od rijetkih židovskih spisateljica u Hrvatskoj, a pojedina su joj književna djela objavljena i na njemačkom, engleskom, talijanskom, češkom i slovenskom jeziku. Zapažen je i njezin doprinos međureligijskoj suradnji i zauzimanju za ljudska prava. Više od dvadeset godina na Prvom programu Hrvatskog radija objavljuje priloge iz judaizma u emisiji "Duhovna misao". Magistar je teoloških znanosti i napisala je više televizijskih scenarija.

Bibliografija
-------------

* 1996 *Obitelj - Mišpaha*
* 1997 *Tjedne minijature slobode* (zbirka kratkih priča)
* 1999 *Šabat šalom* (prikaz židovskih vjerovanja i običaja u nizu kratkih eseja)
* 2000 *Biblijske priče - prinos razumijevanju biblijskih značenja*
* 2001 *Rebeka u nutrini duše* (roman)
* 2003 *Židovska meditacija - istraživanje mističnih staza judaizma*
* 2004. *Knjiga o ljubavi ili kako sam srela Anu Frank -* (roman koji se bavi ulogom žene u suvremenom društvu)
* 2006. *Kabalističke poruke*
* 2008. *72 imena Boga*
* 2010. *Nebo na zemlji* (roman)
* 2013. *I BOG moli -* prinos istraživanju usmene židovske predaje
* 2014. *Žena sufi* (zbirka poezije na hrvatskom i engleskom jeziku)
* 2014. *Dan po dan* - židovska duhovnost
* 2015. *Glasovi, sjećanja, život* - prilog istraživanju povijesti židovskih obitelji
* 2016. *Duša je nebo* (meditativna poezija)
* 2017. *Izabrana, život Edith Stein*
* 2018. *Ako tebe zaboravim* (povijesno dokumentarna monografija)

### *Obitelj*

Knjigu *Obitelj* objavili su židovsko Kulturno društvo "Miroslav Šalom Freiberger" i Novi liber iz Zagreba 1996 godine. Hrvatski kulturni centar iz Eisenstadta, uz potporu austrijskog saveznog kancelarstva i vlade Burgenlanda knjigu je objavio na njemačkom i engleskom jeziku 2002 godine. U toj je knjizi Jasminka je istražila povijest i sadašnjost židovske zajednice u Hrvatskoj i njezinu ukorijenjenost u kulturu, gospodarski i duhovni život Hrvatske i Europe.

### *Biblijske priče*

*Biblijske priče - prinos razumijevanju biblijskih značenja*, objavili su Židovska općina Zagreb i Kulturno društvo "Miroslav Šalom Freiberger", 2000 godine. Biblijski tekstovi nisu samo osnovica za vjerničko židovstvo i kršćanstvo te u velikoj mjeri i za islamsku religiju nego se mogu promatrati i kao glavna sastavnica zapadne civilizacije. Uz vjerodostojne izvore i tumačenja u knjizi se razotkriva stvarna dubina značenja biblijskih priča.

### *Rebeka u nutrini duše*

Roman *Rebeka u nutrini duše* objavljen je na hrvatskom jeziku u izdanju Židovske općine Zagreb i Kulturnog društva "Miroslav Šalom Freiberger" 2001, a na talijanskom 2003 godine u izdanju nakladničke kuće La mongolfiera te na njemačkom jeziku u izdanju austrijskog kitab- verlaga. Rebeka simbolizira sudbinu Židova u Holokaustu, ali uključuje i bitno pitanje današnjice: je li dovoljno biti različit pa da se ljudsko biće pretvori u žrtvu. To je ujedno i potresan zapis o ljubavi, vjeri i nadi.

### *Židovska meditacija*

*Židovska meditacija - istraživanja mističnih staza judaizma* djelo je objavljeno 2003 godine u izdanju MISL iz Zagreba. Židovska gnoza stara je preko dvije tisuće godina, od židovskoga gnosticizma na prijelazu u novu eru, Mekavah misticizma zasnovanoga na Ezekijelovoj viziji do Kabale utemeljene u 12. i 13. stoljeću u Španjolskoj i južnoj Francuskoj. U toj knjizi Jasminka Domaš daje pregled različitih meditativnih tehnika uz tumačenje mnogih pojmova iz židovskog misticizma. U knjizi je i kabalistički rječnik.

### *Knjiga o ljubavi ili kako sam srela Anu Frank*

*Knjiga o ljubavi ili kako sam srela Anu Frank*, Židovska općina Zagreb, 2004. Riječ je o romanu koji se bavi ulogom žene u suvremenom društvu. Ujedno je i vrlo zanimljiv vodič po Amsterdamu i sjećanje na Anu Frank sa svim pitanjima vezanim uz Holokaust i stradanje.

### *Kabalističke poruke*

*Kabalističke poruke*, objavljene u Zagrebu 2006. MISL. U kratkoj i poučnoj formi autorica otvara za čitatelje hermetizam židovske mistične misli.

### *72 imena Boga*

*72 imena Boga*, sastoji se od 72 meditacije. Knjiga je objavljena 2008. Zagreb, nakladnici Židovska vjerska zajednica Bet Israel i POP&POP.

### *Nebo na zemlji*

*Nebo na zemlji*, izdavači Fraktura, Bet Israel, Zagreb,2010. Roman o obiteljskoj kronici o tri generacije žena od kojih se svaka bori ostvariti svoj život na najbolji način.

### *I BOG moli*

*I BOG moli*, nakladnici Bet israel i Stajer Graf, Zagreb, 2013. To jedinstveno djelo  veoma je vrijedan prinos istraživanju usmene židovske predaje kakav u Hrvatskoj dotad nije objavljen.

### *Žena sufi*

*Žena sufi*, Zagreb,2014. nakladnici Bet Israel, Biokova. Zbirka poezije na hrvatskom i engleskom jeziku o metafizici svakodnevice.

### *Dan po dan*

*Dan po dan* - židovska duhovnost, Litteris i Bet israel, Zagreb, 2014. Prilozi u knjizi govore o biti židovske duhovnosti u sklopu istraživanja mističnih staza judaizma. Knjiga je poput duhovne mape koja pruža čitateljima sigurnost u nesigurnom svijetu. Priskrbila si je veliku popularnost kod čitalačke publike.

### *Glasovi, sjećanja, život*

*Glasovi, sjećanja, život*, Bet Israel i Biokova, Zagreb, 2015. Djelo je prilog istraživanju povijesti židovskih obitelji i ukazuje na veoma vrijednu i raritetnu dokumentarno-povijesnu građu. U jednom svom segmentu obrađuje i stradanje židovskih obitelji u Holokuastu na ovim prostorima.

### *Duša je nebo*

*Duša je nebo*, sunakladnici Litteris i Bet Israel, Zagreb, 2016. Zbirka je duhovne poezije, istančani, profinjeni stihovi. Autorica je tom poezijom potvdila svoju samosvojnost unutar književnog korpusa u Hrvatskoj.

### *Izabrana; Život Edith Stein*

*Izabrana, život Edith Stein*, Litteris, Bet Israel, Zagreb, 2017. Riječ je o filozofsko teološkom romanu i životu poznate karmelićanke židovskog podrijetla. Zbog svojih židovskih korijena  ubijena je u logoru smrti Auschwitz. Autorica u romanu  postavlja niz pitanja o svijetu o kojem živimo pa i o pojmu skrivenog Boga u vrijeme velike nevolje.

### *Ako tebe zaboravim*

*Ako tebe zaboravim,* Litteris, Bet Israel, Zagreb, 2018. U toj monografiji kroz duga povijesna razdoblja pratimo krnologiju židovskih obitelji u Hrvatskoj. Dio je trilogije zajedno s povijesno dokumentarnim knjigama Obitelj-mišpaha i Glasovi, sjećanja, život. U svim navedenim knjigama nalazimo niz raritetnih fotografija. Važan dio svjedočenja u tim knjigama odnosi se na razdoblje Holokausta.